མཁའ་འགྲོ་སེང་གདོང་མའི་སྲུང་བཟློག་གི་ཙཀྲ་བཞུགས་སོ༔  ཡེ་ཤེས་མཁའ་འགྲོའི་ཚོགས་ལ་ཕྱག་འཚལ་ལོ༔ དང་པོ་སྲུང་བའི་ཙཀྲ་ནི༔ ཨོཾ་སྭ་བྷ་ཝ༴ འཁོར་འདས་གཉིས་སྣང་གིས་བསྡུས་པའི་ཆོས་ཐམས་ཅད་མི་དམིགས་པ་སྟོང་པའི་ངང་ལས་རཾཿལས་མེ་ཡི་གུར་ཁང་ཡངས་ཤིང་རྒྱ་ཆེ་བའི་ནང་དུ་སུཾཿལས་གསེར་གྱི་འཁོར་ལོ་རྩིབས་བཅུ་བཞི་པའི་རྩིབས་སྟེང་དུ་ཨཿཀཿསཿམཿརཿཙཿཤཿདཿརཿསཿམཿརཿཡཿཕཊཿ གཡས་སུ་འཁོར་བ་ལ་བསྲུང་བའི་ཁྲོ་ཚོགས་དཔག་ཏུ་མེད་པའི་ཞལ་ནང་དུ་ཕྱོགས་ནས་བཞུགས་པར་བསམ༔ དེའི་ལྟེ་བར་བྷྲཱུཾཿལས་གཟུགས་ཕུང་མཆོད་རྟེན་དཀར་པོ་ཡངས་ཤིང་རྒྱ་ཆེ་བའི་བུམ་པའི་ནང་དུ༔ སྲུང་བའི་འཁོར་ལོ་རིམ་པ་ལྔ་དང་ལྡན་པའི་དབུས་སུ་པདྨ་ཉི་མ་རོ་ཡི་གདན་ལ༔ རིག་པའི་ངོ་བོ་ཧཱུྃཿདམར་ནག་ཡོངས་སུ་གྱུར་པ་ལས་སྐད་ཅིག་གིས་མཁའ་འགྲོ་མ་སེང་གེའི་གདོང་པ་ཅན་སྐུ་མདོག་དམར་པོ་ཞག་གཅིག་ཕྱག་གཉིས༔ ཕྱག་གཡས་པས་པདྨའི་ཡུ་བ་ཅན་གྱི་གྲི་གུག་ནམ་མཁར་ཕྱར་བ༔ གཡོན་པས་ཐོད་ཁྲག་ཐུགས་ཀར་འཛིན་པ༔ ཞལ་གདངས་པ༔ ལྗགས་འདྲིལ་བ༔ སྤྱན་གསུམ་དམར་ཟླུམ་ཁྲག་ལྟར་གཡོ་བ༔ མཆེ་བ་བཞི་གཙིགས་པ༔ ཤངས་ནས་འཐོར་རླུང་དྲག་ཏུ་འབུད་པ༔ ཧཿརིཿནིཿསཿའི་སྒྲ་སྒྲོགས་ཤིང་གྲུ་མོ་ན་ཁ་ཊྭཱཾ་ཀ་རྩེ་གསུམ་བརྟེན་པ༔ གླང་ཆེན་གྱི་ཀོ་རློན་ཕྲག་ལ་བཀལ་བ༔ ཞིང་ལྤགས་ཀྱིས་སྐེད་པ་དཀྲིས་ཤིང༔ སྟག་གི་ལྤགས་པའི་ཤམ་ཐབས་བྱས་པ༔ སྤྱི་བོར་ཐལ་ཆེན་གྱི་ཚོམ་བུ༔ མཁུར་ཚོས་གཉིས་ན་རཀྟའི་ཐིག་ལེ༔ ཞལ་ལ་ཞག་གི་ཟོ་རིས་ཆགས་པ༔ ཐོད་པ་སྐམ་པོ་ལྔས་དབུ་བརྒྱན༔ རློན་པ་ལྔ་བཅུའི་དོ་ཤལ༔ རྙིད་པས་ཕྱག་ཞབས་ཀྱི་གདུབ་བུ་བྱས་པ༔ སྒེག་པ་དཔའ་བ་འཇིགས་སུ་རུང་བ༔ རྒོད་པ་གཤེ་བ་རྔམ་བརྗིད་ལྡན་པ༔ ཞི་བ་སྙིང་རྗེ་ཁྲོ་བོར་བསྟན་པ་སྟེ༔ གར་དགུའི་ཉམས་དང་ལྡན་པ༔ དྲིལ་བུ་གཡེར་ཁ་མེ་ལོང་གིས་བརྒྱན་པ༔ རུས་པའི་རྒྱན་དྲུག་གིས་དཀྲིས་ཤིང་དམར་ནག་ཞུགས་ཆེན་འཁྱིལ་བའིཀློང་དུ་གཏུམ་དྲག་བཟོད་པར་དཀའ་བའི་རང་བཞིན་ཅན་དུ་བསྒོམ་མོ༔ དེའི་ཐུགས་ཀར་སྲུང་བ་ཉི་ཟླའི་གའུ་ཁ་སྦྱོར་བའི་ནང་དུ་ཧཱུྃཿདམར་པོ༔ ཧའི་ཁོག་པར་རྣི་ལྗང་ཀུ༔ དེའི་ལྟེ་བར་ཨཿདཀར་པོ༔ མཐར་སྔགས་ཀྱི་ཕྲེང་བས་གཡས་སུ་བསྐོར་བའི་ཕྱི་རོལ་གྱི་མདུན་དུ་གྲྭ་འཁོར༔ གཡས་སུ་སྲུང་བྱ་ཕོ༔ གཡོན་དུ་མོ༔ རྒྱབ་ཏུ་ནོར་ལོངས་སྤྱོད་མངའ་རིས་དང་བཅས་པ་གསལ་བར་བསྐྱེད་ལ༔ ཨཿཀཿསཿམཿརཿཙཿཤཿདཿརཿསཿམཿརཿཡཿཕཊཿ བརྒྱ་སྟོང་ཁྲི་འབུམ་གྲངས་སུ་བསྐྱལ༔ དེས་སྲུང་བའི་རྟགས་སུ་ཁང་ཁྱིམ་བཟང་པོར་འཇུག་པ་དང༔ གོས་དཀར་པོ་གྱོན་པ་དང༔ གོ་ཁྲབ་རྙེད་པ་དང༔ མཚོན་ཆ་རྙེད་པ་དང༔ གཞན་གྱིས་བཀུར་སྟི་དང་ཕུ་དུད་བྱེད་པ་དང༔ སྲུང་བའི་གུར་ཁང་དུ་ཚུད་སོགས་རྨིས་ན་འོད་གསལ་རིག་པའི་དབྱིངས་
སུ་འཇོག་པར་བྱའོ༔ ས་མ་ཡ༔ རྒྱ་རྒྱ་རྒྱ༔   ༈ གཉིས་པ་བཟློག་པའི་ཙཀྲ་ནི༔ ཨཱཿ སྲུང་བའི་གུར་ཁང་ཡངས་ཤིང་རྒྱ་ཆེ་བའི་ཕྱི་རོལ་ཏུ༔ སྟེང་ཕྱོགས་གནམ་ལྕགས་ལས་གྲུབ་པའི་ཙཀྲ་རྩིབས་སྟོང་དང་ལྡན་པ་གཡས་སུ་འཁོར་བ༔ འོག་ཕྱོགས་ཟངས་ལྕགས་ལས་གྲུབ་པའི་ཙཀྲ་རྩིབས་སྟོང་དང་ལྡན་པ་གཡོན་དུ་འཁོར་བ༔ དེ་གཉིས་ཁ་སྦྱོར་བའི་བར་དུ་དགྲ་བགེགས་བྱད་མ་བསམ་སྦྱོར་ངན་པའི་རིགས་སུ་གྱུར་བ་ཐམས་ཅད་འོད་ཟེར་ཤུགས་ཀྱིས་བསྡུས་ནས༔ འཁོར་ལོ་དྲག་ཏུ་འཁོར་བའི་རྩིབས་ལ་བསྐྱོན་པས་དགྲ་བགེགས་བྱད་མའི་གཟུགས་ཕུང་ཐམས་ཅད་ཚལ་བར་གཏུབ་ཅིང་གནོད་འཚེའི་བསམ་པ་དང་བྲལ་བར་བསམ་ལ༔ བྱད་མ་གླང་སྙིང་དེའི་བསྟེན་པའི་ལྷ་དང་ཕྲལ༔ ལྷ་སྲུང་གཤེད་དུ་དབབ༔ གནོད་པའི་བདུད་དང་སྤྲད༔ སྨྱོ་འབོག་བརྒྱལ་ནས་དྲན་པ་ཉམས་པར་གྱུར༔ རྩ་སྔགས་མཐར༔ བྱད་མ་དེ་ལྷ་དང་ཕྱེས་ཤིག༔ སྨྱོ་རུ་ཆུག་ཅིག༔ འབོག་ཏུ་ཆུག་ཅིག༔ བརྒྱལ་དུ་ཆུག་ཅིག༔ དྲན་པ་ཉམས་སུ་ཆུག་ཅིག༔ ཀཱ་ཡ་ཝཱཀྐ་ཙིཏྟ་བརླག་བརླག༔ མཱ་ར་ཡ༔ མཱ་ར་ཡ༔ རྦད་རྦད༔ མྱོགས་མྱོགས༔ གཏུབས་གཏུབས༔ གྲུམ་གྲུམ༔ ཨེ་ཧུར་ཐུཾ་ཛ༔ རྦད་སོད་སོད༔ ཁྲི་ཕྲག་བདུན་བཟླས་པས་བྱད་མ་ཁྲག་ཏུ་སྐྱུགས་ནས་འཆི་བར་འགྱུར༔ བཟློག་ཅིང་བསད་པའི་རྟགས་སུ༔ བྱ་རིགས་བསད་པ་དང༔ འབག་སེང་བཅོམ་པ་དང༔ སྤྲིན་དང་ཐོག་
སེར་འཁྲུགས་པ་དང༔ འཐབ་རྩོད་ལས་བདག་རྒྱལ་བ་དང༔ མཚོན་རྣོན་པོས་དགྲ་བསད་སོགས་རྨིས་ན་བཟློག་ཅིང་བསད་པའི་རྟགས་ཡིན་ལ༔ དེ་དུས་རློམ་སེམས་མེད་པར་ཁྱབ་བརྡལ་རིག་པའི་དབྱིངས་སུ་
འཇོག་པར་བྱའོ༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ རྦས་རྒྱ༔ གཏད་རྒྱ༔ ཟབ་རྒྱ༔ གསང་རྒྱ༔གཉན་རྒྱ༔ གུ་ཧྱ༔ ཨྠིྀཿ ཞེས་པའང་མཆོད་རྟེན་འབུམ་རྫོང་གི་བྲག་ནས་གཏེར་དུ་བཏོན་ཏེ། མི་ལོ་བདུན་ལ་བཀའ་རྒྱ་བྱས་
ནས་མཐར་བཀྲ་ཤིས་སྨན་ཆུ་ལུང་གི་སྐྱེད་ཚལ་དུ་དཔའ་བོ་ཆོས་དབྱིངས་རྡོ་རྗེས་དག་པར་ཕབ་པའོ།། དགེའོ།།

སྣོད་ཀྱི་འཇིག་རྟེན་ཀ་པཱ་ལར༔ བཅུད་ཀྱི་དཔལ་འབྱོར་ཚོགས་སུ་བཤམས༔ རྒྱ་ཆེན་སྤྱི་ཡི་མཆོད་པ་ཡིས༔ དཀྱིལ་འཁོར་ལྷ་ཚོགས་ཐུགས་དམ་བསྐང༔ མཚན་ལྡན་ཡངས་པའི་ཀ་པཱ་ལར༔ དམ་རྫས་ལོངས་སྤྱོད་ཚོགས་སུ་བཤམས༔ རང་བྱུང་ནང་གི་མཆོད་པ་ཡིས༔ དཀྱིལ་འཁོར་ལྷ་ཚོགས་ཐུགས་དམ་བསྐང༔ ཟུང་འཇུག་བདེ་ཆེན་ཀ་པཱ་ལར༔ དགའ་བཞིའི་ཡེ་ཤེས་ཚོགས་སུ་བཤམས༔ གཉིས་མེད་གསང་བའི་མཆོད་པ་ཡིས༔ དཀྱིལ་འཁོར་ལྷ་ཚོགས་ཐུགས་དམ་བསྐང༔ ཀ་དག་སྟོང་པའི་ཀ་པཱ་ལར༔ ལྷུན་གྲུབ་རོལ་བ་ཚོགས་སུ་བཤམས༔ བླ་མེད་ཡང་གསང་མཆོད་པ་ཡིས༔ དཀྱིལ་འཁོར་ལྷ་ཚོགས་ཐུགས་དམ་བསྐང༔ བདུད་རྩི་སྨན་དང་རཀྟ་དམར༔ འདོད་ཡོན་གཏོར་མ་སྣང་གསལ་འོད༔ དངོས་འབྱོར་ཡིད་སྤྲུལ་མཆོད་པ་ཡིས༔ དཀྱིལ་འཁོར་ལྷ་ཚོགས་ཐུགས་དམ་བསྐང༔ ཉམས་ཆག་རྟོག་སྒྲིབ་བག་ཆགས་དག༔ དབང་བྱིན་དངོས་གྲུབ་བདག་ལ་སྩོལ༔